Rael Artel

Rael Artel (sündinud 11. veebruaril 1980) on eesti kunstiteadlane, kuraator ja galerist. 
Elulugu.
Ta lõpetas Pärnu Sütevaka Humanitaargümnaasiumi 7. lennu 1998. aastal ja Eesti Kunstiakadeemia (EKA) 2003. aastal kunstiteaduse erialal. Aastatel 2004–2005 läbis ta kuraatorikoolituse De Appel Art Centeris (De Appeli kaasaegse kunsti keskuses) Amsterdamis. 2009. aastal kaitses ta EKA-s magistritöö teemal "Rahvuslusekriitilisest kunstist endises Ida-Euroopas 2000–2008" (juhendaja Virve Sarapik).
Aastatel 2004–2008 tegutses Pärnus kunstigalerii Rael Artel Gallery, täieliku nimega Rael Artel Gallery: Non-Profit Project Space. 2006. aasta märtsist 9. jaanuarini 2009 tegutses galerii ka Tartus Tartu Linnaraamatukogu keldris Kompanii tänaval.
2007. aastal algatas Artel koostöös Airi Triisbergiga projekti "Public Preparation. Euroopa kaasaegsele kunstile ja natsionalismile keskendunud teadmuskorje- ja võrgusuhtlusplatvorm", mille raames on 2008. aastast korraldatud seminare ja näitusi.
Rael Artel oli aastatel 2010–2015 kaasaegse kunsti festivali ART IST KUKU NU UT kunstiline juht. 
Aastatel 2019–2021 töötas Narva Muuseumi kunstigalerii juhatajana.
Tegevus Tartu Kunstimuuseumi direktorina.
Novembris 2012 valiti Artel Tartu Kunstimuuseumi direktoriks, ta asus ametisse 1. aprillil 2013. Ta võitis 2015. aasta lõpus seoses tähtajalise töölepingu lõppemisega toimunud konkursi ning jätkas 2016. aasta märtsist direktorina, kuid lahkus 2017. aastal ametist. 
Arteli tegevuses direktorina oli kaks aktuaalset aspekti: muuseumi struktuuri korrastamine ja kaasajastamine ning kaasaegse kunsti suurem tähtsustamine näituseprogrammis, samuti näituse- ja publikuprogrammist mõtestatud terviku kujundamine. 
Tartu Kunstimuuseumi töötajad polnud rahul Arteli juhtimisstiiliga ning kritiseerisid ka tugevat keskendumist kaasaegsele kunstile. Kollektiiv saatis veebruaris 2014 kultuuriminister Urve Tiidusele selle kohta esildise. Artel koondas direktoriks saamise järel 9 töötajat, nende seas kunstiajaloolase Tõnis Tatari. Kahe aasta jooksul toimusid asutuses ulatuslikud struktuurimuutused, samuti vanaduspenionile minek. Kokku vahetus 28 töötajast 21. Pingete maandamiseks ja tööõhkkonna parandamiseks määrati 2014. aastal Artelile mentoriks Eesti Ajaloomuuseumi direktor Sirje Karis.
Kuraatoritöö.
2000. aastast on Rael Artel kureerinud kunstiprojekte Eestis, Varssavis, Lissabonis, Amsterdamis ja New Yorgis. Nende seas: "Räägime rahvuslusest! Ideoloogia ja identiteedi vahel" Kumu kunstimuuseumis (2010), "Lost in Transition" Eesti Kaasaegse Kunsti Muuseumis (2011), "Art Must Be Beautiful. Marina Abramovići valitud teosed" Tartu kunstimuuseumis (2011), "Life in the Forest" Arsenal galeriis Białystokis (2011), "After Socialist Statues" kaasaegse kunsti keskuses KIM? Riias (2011), "Plahvatus Pärnus" Kumu kunstimuuseumis näituse "Eesti kunstiskeenede arheoloogia ja tulevik" raames (2012), "Marge Monko. Kuidas kanda punast?" Tartu kunstimuuseumis (2013) ning "Minu Poola. Mäletamisest ja unustamisest" Tartu kunstimuuseumis (2015). 2012. aastal kureeris Artel koos Kaisa Eichega Tartu Kunstimuuseumis toimunud näitust "MÖH? FUI! ÖÄK! OSSA! VAU!".
2021. aastal avati Arteli koostatud püsiekspositsioon "Elu või karma. Narva lood" Narva muuseumi kunstigaleriis. Ekspositsioon pälvis Muuseumiroti tunnustuse.